A4-0129/98

Ψήφισμα σχετικά με την έκθεση της Επιτροπής προς το Συμβούλιο και το Ευρωπαϊκό Κοινοβούλιο όσον αφορά την εφαρμογή του Κανονισμού (ΕΚ) αριθ. 1467/94 που εξέδωσε το Συμβούλιο στις 20 Ιουνίου 1994 (COM(97)0327 - C4-0492/97)

Το Ευρωπαϊκό Κοινοβούλιο,

- έχοντας υπόψη την έκθεση της Επιτροπής προς το Συμβούλιο (COM(97)0327 - C4-0492/97)

- έχοντας υπόψη την έκθεση της Επιτροπής Γεωργίας και Ανάπτυξης της Υπαίθρου (A4-0129/98),

Α. αποφασισμένο να στηρίξει το εγκαινιασθέν το 1993 από το Κοινοβούλιο και εγκριθέν από το Συμβούλιο το 1994 πρόγραμμα της ΕΕ για τη διατήρηση, το χαρακτηρισμό, τη συλλογή και τη χρησιμοποίηση των γενετικών πόρων στη γεωργία (Κανονισμός 1467/94) ((ΕΕ L 159 της 28.6.1994, σελ. 1)) και να το οδηγήσει στην επιτυχία με συμμετοχή όλων των ατόμων και ιδρυμάτων που αναπτύσσουν δράση στον εν λόγω τομέα,

Β. λαμβάνοντας υπόψη την κριτική που έχουν ασκήσει οι αρμόδιες αρχές των κρατών μελών καθώς και δημόσια και ιδιωτικά ιδρύματα και άτομα που ενδιαφέρονται ή μετέχουν ήδη στο εν λόγω πρόγραμμα,

Γ. επισημαίνοντας τις εκτενείς προσπάθειες που έχουν καταβάλει διεθνώς τα Ηνωμένα Έθνη για τη διατήρηση της βιολογικής ποικιλίας και των γενετικών πόρων στη γεωργία, ειδικότερα δε την εγκριθείσα το 1992 στο πλαίσιο της Διάσκεψης του Ρίο «Ατζέντα 21" και την πραγματοποιηθείσα τον Ιούνιο του 1996 ειδική σύνοδο του FAO για τη διατήρηση των γενετικών πόρων,

1. επισημαίνει ότι η ανακοινωθείσα στην «Ατζέντα 2000" «αειφόρος πολιτική ανάπτυξης της υπαίθρου» και/ή «σύνδεση περιβαλλοντικής και γεωργικής πολιτικής» αποσκοπούν κυρίως στη διατήρηση και χρησιμοποίηση της ποικιλίας των γενετικών πόρων, πράγμα το οποίο σημαίνει ότι ο κανονισμός (ΕΚ) 1467/94 καθώς και τα γεωργοπεριβαλλοντικά μέτρα του κανονισμού (ΕΟΚ) 2078/92 ((ΕΕ L 215 της 30.7.1992, σελ. 85)) πρέπει να συνοδεύονται από ένα σημαντικώς ισχυρότερο χρηματοδοτικό πλαίσιο[semigr ]

2. επικρίνει την έλλειψη αποφασιστικότητας εκ μέρους της Επιτροπής και τον ανεπαρκή συντονισμό όσον αφορά τη χρηματοδότηση και τη στελέχωση του προγράμματος, που οδήγησαν σε διαγραφή των δημοσιονομικών πιστώσεων για το 1997, σε μείωση των πιστώσεων για το 1998 και σε σημαντική ανασφάλεια των παραγόντων που δρουν στον τομέα της διατήρησης γενετικών πόρων[semigr ]

3. εκφράζει την απογοήτευσή του για το γεγονός ότι η Επιτροπή δεν χρησιμοποίησε το μηχανισμό των συνοδευτικών μέτρων του προγράμματος για να προωθήσει ανταλλαγές μεταξύ κρατικών και ιδιωτικών τραπεζών γονιδίων, ερευνητών, γεωργών, κηπουρών και άλλων ενδιαφερομένων, με αποτέλεσμα να μην μπορεί σχεδόν να εκπληρώσει το ρόλο του συντονισμού και της προώθησης της συνεργασίας εντός της ΕΕ που της είχε ανατεθεί[semigr ]

4. υπογραμμίζει ότι είναι ανάγκη να βελτιωθεί ποιοτικώς ο κατάλογος διαρκούς καταγραφής των διατηρουμένων πόρων, ώστε να μπορούν να μελετώνται και να περιγράφονται με καλύτερο τρόπο κυρίως συλλογές in situ, ζωικοί πόροι και είδη δένδρων, καθώς και να καθίσταται δυνατή, ενόψει της χρήσης, η αποτελεσματικότερη παρουσίαση εξαιρετικών ιδιοτήτων (ειδικά χαρακτηριστικά παραγωγικών ζώων αναλόγως με τους χώρους φυσικής βλάστησης και τις συνθήκες εκτροφής, ιδιομορφίες φυτικών ειδών όσον αφορά τη γεύση, το χρώμα, την ικανότητα αποθήκευσης, την επεξεργασία)[semigr ]

5. θεωρεί, όσον αφορά τις νέες υποψήφιες χώρες και τα προβλήματα που αντιμετωπίζουν από οικονομική άποψη και άποψη προσωπικού για τη διατήρηση των γενετικών πόρων, ότι επιβάλλεται επειγόντως να επεκταθεί η εφαρμογή του προγράμματος και προς τις χώρες αυτές ήδη κατά τη διάρκεια της προενταξιακής διαδικασίας[semigr ]

6. καλεί την Επιτροπή να τροποποιήσει τις απαιτήσεις για την προώθηση συγχρηματοδοτούμενων σχεδίων και συντονισμένων δράσεων κατά τρόπον ώστε να μη λαμβάνονται υπόψη μεμονωμένα μόνον είδη αλλά και αλληλοσυνδεόμενες ομάδες ειδών με τα ειδικά περιβάλλοντά τους και να καθίσταται δυνατή κυρίως η στήριξη ολοκληρωμένων μέτρων διατήρησης και χρησιμοποίησης in situ[semigr ]

7. καλεί την Επιτροπή να συντονίσει τα εφαρμοζόμενα στο πλαίσιο του κανονισμού (ΕΚ) 1467/94 σχέδια και τα αποτελέσματά τους με τα συνοδευτικά μέτρα για την προώθηση μεθόδων γεωργικής παραγωγής και αναδάσωσης που ανταποκρίνονται στην προστασία του περιβάλλοντος (κανονισμοί (ΕΟΚ) 2078/92 και 2080/92) ((ΕΕ L 215 της 30.7.1992, σελ. 96)), να προωθήσει, παράλληλα με τη χορήγηση πριμοδοτήσεων για φυλές ζώων που έχουν καταστεί σπάνιες, και τη διατήρηση προσαρμοσμένων σε διάφορες περιοχές παραγωγικών φυτών και δένδρων, καθώς και να καταβάλει προσπάθειες, στο πλαίσιο των συνοδευτικών μέτρων του Κανονισμού 1467/94, ώστε να ενισχυθεί περαιτέρω και να επιτευχθεί στην πράξη εποικοδομητική συνεργασία μεταξύ ερευνητών, τραπεζών γονιδίων, ατόμων που ασχολούνται με τη διατήρηση in situ, γεωργών, κηπουρών και κτηνοτρόφων[semigr ]

8. ζητεί από την Επιτροπή, εκτός από τη μόνιμη επιτροπή στην οποία μετέχουν μόνον εκπρόσωποι των κρατών μελών, να δημιουργήσει, στο πλαίσιο των συνοδευτικών μέτρων, ένα ανεξάρτητο φόρουμ, στο οποίο οι παράγοντες των επισήμων και ανεπισήμων φορέων θα συναντώνται τουλάχιστον μια φορά το χρόνο με ενδιαφερόμενα μέλη της μόνιμης επιτροπής και θα συμβουλεύουν την Επιτροπή κατά την ανάπτυξη του προγράμματος[semigr ]

9. ζητεί από την Επιτροπή να έχει στενότερη συνεργασία, κατά τον καταμερισμό των καθηκόντων, με το Ευρωπαϊκό Πρόγραμμα Συνεργασίας για τους Γενετικούς Πόρους (ECP/GR) καθώς και με το Ευρωπαϊκό Πρόγραμμα για τους Δασικούς Γενετικούς Πόρους (EUFOR-GEN) και να μεταθέσει το βάρος των εργασιών του προγράμματος από τον «κατάλογο διαρκούς καταγραφής» στη «διατήρηση της γενετικής ποικιλίας μέσω της χρησιμοποίησης στη γεωργική και κηπευτική πράξη», ώστε να είναι καλύτερα εξοπλισμένοι ενόψει της αναγκαίας ενσωμάτωσης οικονομικών, οικολογικών και κοινωνικών πτυχών στα νέα καθήκοντα μετά τη μεταρρύθμιση της ΚΓΠ[semigr ]

10. ζητεί από την Επιτροπή να μετάσχει με ενεργό τρόπο στη δημιουργία δομών στα κράτη μέλη για την καταμερισμένη συνεργασία μεταξύ συλλογών ex situ που αποσκοπούν στην ανάπτυξη μιας ορθολογικής και αποτελεσματικής διαχείρισης των συλλογών ex situ[semigr ]

11. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο, καθώς και στα κοινοβούλια και τις κυβερνήσεις των κρατών μελών.